कांग्रेस मुख्यालय में जो बदलाव किए गए हैं, उसमें सोनिया गांधी के वफादारों को ही अहम पद दिए गए हैं। ये दोनों ही पद कांग्रेस संगठन में बेहद महत्वपूर्ण हैं। परंपरा रही है कि अखिल भारतीय कांग्रेस समिति सचिवालय में गांधी परिवार के बाद सबसे वरिष्ठ व्यक्ति ही कोषाध्यक्ष हुआ करता है। अहमद पटेल 1985 में राजीव गांधी के बाद के सभी कांग्रेस नेताओं के करीबी रहे हैं तब उन्हें संसदीय सचिव नियुक्त किया गया था। 1991 में राजीव गांधी के निधन के बाद अहमद पटेल पार्टी में बड़े राजनीति खिलाड़ी बने रहे। पीवी नरसिम्हा राव ने अहमद पटेल को अपने और 10 जनपथ (नेहरु-गांधी आवास) के बीच सेतु की तरह प्रयोग करने की कोशिश की। इस प्रक्रिया में पटेल सोनिया के नवरत्नों में शामिल हो गए। पटेल को पार्टी का कोषाध्यक्ष बनाया गया। वर्तमान में 69 साल के पटेल और 90 साल के वोरा दरअसल पार्टी में पीढ़ीगत बदलाव लाए जाने के तमाम तर्कों को धता बता रहे हैं। कई कांग्रेस नेता व राजनीतिक विश्लेषक ये सोच रहे थे कि अब मोती लाल वोरा को विदाई पार्टी दे दी जाएगी और उनकी जगह कनिष्क सिंह, मिलिंद देवड़ा या फिर नई पीढ़ी के किसी और नेता को बिठाया जाएगा। लेकिन पार्टी ने फिर वयोवृद्ध नेताओं पर अधिक विश्वास जताया। देश का सबसे पुराना राजनीतिक दल बूढ़ी पंचायत बनती जा रही है। पार्टी की नई-नई गठित 23 सदस्यीय कांग्रेस वर्किंग कमेटी की औसत उम्र 69 साल है जिनमें अधिकतर नेता 75-80 साल के बीच के हैं। लोकसभा में कांग्रेस के नेता मल्लिकार्जुन खडग़े 75 पार के हो चले हैं। कार्यसमिति का समूह फोटो देखा जाए तो यह वृद्धाश्रम का दृश्य पेश करता है।